Gesiene professor voor sy vrou, vriende doodgesteekCobus Naudé. Foto: Linkedin. ŉ Emeritus professor aan die Universiteit van Johannesburg is Vrydagmiddag in sy huis ten aanskoue van sy vrou en drie vriende doodgesteek. Kapt. Balan Muthan, woordvoerder van die polisie, het gesê die voorval het omstreeks 13:00 in Cobus Naudé, vermoedelik in sy sewentigs, se huis by Ysterhoutstraat in Randparkrif plaasgevind. Twee aanvallers het volgens Muthan deur die badkamervenster toegang tot die huis verkry. Een van die aanvallers het in die sitkamer op een van Naudé se vriende afgestorm. Naudé het tussen hulle ingetree en is doodgesteek. “Die ander aanvaller het die huis geplunder. Hulle het van die toneel gevlug in die egpaar se wit Mercedes-Benz, met ŉ gesteelde selfoon, kontant en ŉ Ipad,” het Muthan gesê. Die polisie ondersoek ŉ saak van huisroof en moord.